སྤྱིར་ན་ལྡུམ་བུའི་རིགས་འདི་དག་ས་ཁད་མཐོ་དམན་དང་།བྱང་རོང་གི་ཁྱད་པར་སོགས་ཀྱི་དབང་གིས་ངོ་བོ་སྨན་རྫས་དེ་དང་དེ་ཉིད་ཡིན་ནའང་།རྣམ་པ་སྐྱེས་སྟོབས་ཆེ་ཆུང་མི་འདྲ་བ་དབང་གིས་སྐབས་སྐབས་སུ་ངོས་ཟིན་དཀའ་བའི་འགྱུར་ལྡོག་འགྲོ་བཞིན་ཡོད་པ་མ་ཟད་རོ་ནུས་ཞུ་རྗེས་སོགས་ལའང་དེ་མཚུངས་གི་འགྱུར་བ་འགྲོ་བཞིན་ཡོད་པ་རེད།སྨན་ལྡུམ་གཅིག་རང་ཡིན་ནའང་ལུང་པ་ཉིན་སྲིབ་ཁ་སྐོར་སྟངས་དབང་གིས་ཕན་ནུས་མི་འདྲ་བར་རྒྱུད་ནས་ཡང་ཡང་གསུངས་ཡོད་པ་རེད།བོད་ཀྱི་གསོ་བ་རིག་པའི་གཞུང་ལུགས་སུ་ཇི་ལྟར་ངོས་འཛིན་བྱེད་ཚུལ་ཙམ་ལས་དེང་སང་རྒྱལ་སྤྱིའི་ངོས་འཛིན་ལྟར་ན་འདི་དག་རིགས་མི་འདྲ་ཆེས་མང་པོ་ཞིག་དབྱེ་བཞིན་ཡོད་པ་རེད།འོན་ཀྱང་བསྡུ་ན་འདི་གསུམ་གྱི་ཁོངས་སུ་མ་འདུས་པ་ཞིག་མེད་ངེས་སུ་སྙམ།ལྕུམ་རིགས་གསུམ་པོ་འདི་དག་ལ་སྨན་གཞུང་ཁོ་ནར་སྤྱོད་པའི་མིང་གི་རྣམ་གྲངས་རྣམས་དང་།བྱེད་ལས།རོ་ནུས།ངོ་བོ།ཞུ་རྗེས།ལག་ལེན་དུ་བཀོལ་སྟངས་སོགས་རྒྱས་པར་བསྙད་དུ་ཡོད་ཀྱང་།དེ་རིང་ལྕུམ་རིགས་འདི་དག་ནང་ཕན་ཚུན་འཛིང་པའི་འཆིང་བ་ལས་ཐར་ཐབས་བྱེད་རྒྱུ་ནི་རྩོམ་དུམ་འདིའི་ཉིང་དགོས་ཡིན་པས་དེ་རིང་ངའི་རེས་གཟའ་ཉི་མའི་གུང་གསེང་དང་ལྷན་དུ་མཇུག་འདི་ནས་བསྡུ་རྒྱུ་ཡིན།